Diari Oficial de la Generalitat Valenciana


Sumari del DOGV 9712, del 26-10-2023 (2023/10133)

ORDRE 1/2023, 17 d'octubre, de la Conselleria d'Agricultura, Ramaderia i Pesca, per la qual s'aprova la reglamentació de qualitat del garrofó valencià per a la distinció amb la marca de qualitat CV.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/10/17/1/dof/vci/html**

### Dades del document

Número de DOGV
:   9712

Data del DOGV
:   26-10-2023

Secció del DOGV
:   I. DISPOSICIONS GENERALS

Número del document
:   2023/10343


Data del document
:   17-10-2023

Organisme emissor


Tipus de document
:   Ordre

Descriptors 

:   * Conselleria d'Agricultura, Ramaderia i Pesca
    * sistema de cultiu
    * agricultura mediterrània
    * reglament administratiu
    * legislació

ORDRE 1/2023, 17 d'octubre, de la Conselleria d'Agricultura, Ramaderia i Pesca, per la qual s'aprova la reglamentació de qualitat del garrofó valencià per a la distinció amb la marca de qualitat CV. [2023/10015]  
Índex  
  
Article únic. Aprovació de la reglamentació de qualitat  
Disposició addicional  
Única. De la incidència pressupostària  
Disposició derogatòria  
Única. Derogació normativa  
Disposició final  
Única: Entrada en vigor  
  
Annex. Reglamentació de qualitat del garrofó valencià  
Capítol I. Disposicions generals  
Article 1. Descripció del producte  
Article 2. Material vegetal de partida  
Article 3. Forma, dimensions i característiques del producte  
Capítol II. Pràctiques de cultiu, envasament i etiquetatge  
Article 4. Condicions generals  
Article 5. Pràctiques de cultiu  
Article 6. Envasament i comercialització  
Article 7. Etiquetatge  
Capítol III. Règim de control  
Article 8. Control intern  
Article 9. Control extern  
Article 10. Control oficial  
  
  
PREÀMBUL  
  
La Llei 10/2006, de 26 de desembre, de mesures fiscals, de gestió administrativa i financera, i d'organització de la Generalitat, en el seu article 53, «Protecció dels sistemes de qualitat agroalimentària», del capítol XVII, preveu com un dels sistemes de qualitat o figura de qualitat agroalimentària la marca de qualitat «CV», marca de garantia pròpia, sobre la base de reglamentacions de caràcter general.  
El Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, estableix un mecanisme de distinció tècnica i comercial d''aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitant competències deslleials i facilitant al consumidor la seua identificació.  
  
El garrofó valencià és una lleguminosa cultivada àmpliament a les comarques dels diferents territoris valencians. Es cultiva tant a l'aire lliure com protegit i, d'aquesta manera es recol·lecta tant primerenca, de mitja estació, i també tardana. Es destina al consum tant en gra tendre com en gra sec. La conservació de les varietats tradicionals de garrofó valencià ha sigut possible gràcies a la selecció i el manteniment que han dut a terme els agricultors dels diferents territoris valencians, pels bancs de germoplasma, i també les investigacions de millora genètica (fonamentalment caracterització i tipificació de les varietats de garrofó valencià cultivades pels agricultors) realitzades per entitats d'investigació públiques. Aquestes tasques s'han anat realitzant mantenint les característiques organolèptiques i adaptabilitat als usos gastronòmics preferents a què va destinat aquesta lleguminosa valenciana.  
Revisada la documentació que consta en l'expedient, la Direcció General de Desenvolupament Rural, competent en matèria de qualitat agroalimentària, ha estimat que per les seues característiques i qualitat, el garrofó valencià és un producte amb mereixements suficients per a ser objecte de l'aplicació de les previsions de la citada disposició, acollint i impulsant la iniciativa dels operadors econòmics que així ho han sol·licitat a la conselleria competent en matèria de productes agraris i agroalimentaris.  
En reglamentar-se per la direcció general competent en matèria de qualitat, la comercialització del garrofó valencià, podrà, d'acord amb el Decret 91/1998, del Govern Valencià, emparar-se en la marca de qualitat «CV», de titularitat de la Generalitat, complint les condicions d'autorització i ús establides en el Reglament de la marca aprovat per aquest decret, l'aplicació i la gestió del qual correspon a la Conselleria d'Agricultura, Ramaderia i Pesca, a través de la Direcció General de Desenvolupament Rural.  
Aquesta Ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que s'estableix en l'article 129.1 de la Llei 39/2015, d'1 d'octubre, del procediment administratiu comú de les administracions públiques. L'adequació als principis de necessitat i d'eficàcia es fonamenta en el fet que dona compliment al mandat establit en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, d'oferir als productors agroalimentaris la possibilitat de diferenciar la seua oferta comercial, establint un mecanisme de distinció tècnica, per a protegir la seua singularitat. L'adequació al principi de proporcionalitat queda de manifest en el fet que s'ha buscat una regulació clara i concisa de la reglamentació de qualitat del garrofó valencià, suficient per a la consecució de la seua finalitat. L'adequació al principi de seguretat jurídica es constata en el fet que la norma és coherent amb la resta de l'ordenament jurídic, i genera un marc normatiu estable, predictible, clar i de certitud, que facilita el seu coneixement i comprensió i, en conseqüència, l'actuació i presa de decisions. L'adequació al principi de transparència es justifica atés que aquesta ordre s'ha sotmés a un període d'exposició pública perquè qualsevol entitat interessada formule les al·legacions que estime necessàries. L'adequació d'aquesta norma al principi d'eficiència, finalment, queda de manifest en el fet que no imposa cap mena de càrregues administratives.  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, de 30 de desembre, del Consell,  
  
  
ORDENE  
  
Article únic. Aprovació de la reglamentació de qualitat  
S'aprova la reglamentació de qualitat del garrofó valencià, que figura en l'annex d'aquesta ordre, a l'efecte de l'autorització de l'ús de la marca de qualitat «CV», d'acord amb el seu Reglament, aprovat pel Decret 91/1998, de 16 de juny, del Govern Valencià, quedant inscrit aquest producte en el Registre de productes agroalimentaris amb marca de qualitat «CV».  
  
  
DISPOSICIÓ ADDICIONAL  
  
Única. De la incidència pressupostària  
L'aplicació i desenvolupament del que es disposa en aquesta ordre no tindrà cap incidència en la dotació dels capítols de despesa assignats a la Generalitat i, en tot cas, haurà de ser atés amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es preveu en aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 17 d'octubre de 2023  
  
El conseller d'Agricultura, Ramaderia i Pesca,  
JOSÉ LUIS AGUIRRE LARRAURI  
ANNEX  
Reglamentació de qualitat del garrofó valencià  
  
CAPÍTOL I  
Disposicions generals  
  
Article 1. Descripció del producte  
Aquesta norma s'aplica al garrofó valencià, denominat científicament Phaseolus lunatus L., que pertany a la família de les lleguminoses dels tipus denominats «pintat», «de la cella» o «ull de perdiu» produïts a la Comunitat Valenciana. No s'admetrà com a garrofó valencià varietats de Phaseolus lunatus que no corresponguen a aquests tipus. Les plantes del garrofó valencià són plantes trepadores, perennes, amb una arrel primària no engrossida. Les tiges són estriades, glabres o escassament pubescents. Les inflorescències s'organitzen en forma de ram de 8 a 36 cm de llarg, amb raquis a vegades amb nusos de més de dues flors. Els fruits són baines oblongues i pèndules, amb unes dimensions entre 10 i 20 (8,3) cm de llarg i entre 2 i 3,5 cm d'ample.  
  
La llavor o gra del garrofó valencià té el blanc com a color de fons i sempre presenta diferents patrons de taques en colors des de marrons, vermellosos o violetes foscos. Aquestes llavors presenten una longitud que oscil·la entre els 16 i 28 mm, una amplària entre 7 i 19 mm i un pes entre 1 i 2,4 grams.  
  
Article 2. Material vegetal de partida  
1. El producte emparat per la marca de qualitat Garrofó Valencià procedirà exclusivament de llavors de les varietats tipus «pintat», «de la cella» o «ull de perdiu». Dins d'aquesta varietat es consideraran els subtipus intermedis en les tres varietats esmentades, descrites en l'article 3.  
  
2. Es permet la utilització de llavors seleccionades i emmagatzemades per persones agricultores i/o associacions de productors sense ànim de lucre, i també llavors de seleccions comercials de garrofó valencià, excepte varietats híbrides F1 (planta que resulta de l'encreuament entre dues varietats diferents que dona com a resultat un híbrid de primera generació).  
3. En el cas d'utilització de llavors comercials, han de procedir d'un productor de llavors autoritzat per l'organisme competent en matèria de sanitat vegetal i comptar amb el corresponent passaport fitosanitari.  
  
4. En el cas d'utilització de llavor no comercial, en el procés d'extracció i conservació d'aquestes s'usaran mètodes i/o productes autoritzats per a tal finalitat. Aquests tractaments tenen la funció de controlar els patògens que puga contindre la llavor.  
5. Els plançons obtinguts en instal·lacions de vivers autoritzats han de comptar amb el corresponent passaport o certificat fitosanitari, que garantisca l'estat òptim de la planta, amb aspecte sa, lliure de plagues i defectes.  
  
Article 3. Forma, dimensions i característiques del producte  
1. El producte emparat per la marca de qualitat «CV» correspondrà als tipus de garrofó valencià denominats «pintat», «de la cella» o «ull de perdiu».  
2. Les llavors del tipus «pintat» hauran de tindre com a característica la presència de jaspiat de color marró, roig o violeta fosc distribuït en major o menor intensitat en la superfície de llavor. Les varietats pertanyents a aquest tipus poden presentar diferents nivells d'intensitat del jaspiat.  
3. Les llavors del tipus «de la cella» hauran de tindre com a característica la presència d'una taca color marró, roig o violeta fosc al costat de l'hílum de la llavor. Les varietats pertanyents a aquest tipus poden presentar diferents nivells en la grandària de la «cella» o taca en la llavor.  
4. Les llavors del tipus «ull de perdiu» hauran de tindre com a característica la presència d'una taca o halo de color marró, roig o violeta fosc al voltant de l'hílum de la llavor. Les varietats pertanyents a aquest tipus poden presentar diferents nivells d'intensitat de l'halo acolorit, i també presentar xicotets punts de color per tota la llavor.  
5. La llavor ha de presentar un aspecte exterior sa i homogeni. No s'admetrà alteració simptomatològica que afecte la integritat dels grans i a la seua conservació a llarg termini. En tot cas, els defectes estètics no afectaran l'interior de la llavor.  
  
  
CAPÍTOL II  
Pràctiques de cultiu, envasament i etiquetatge  
  
Article 4. Condicions generals  
1. Les pràctiques culturals i la gestió de les instal·lacions productives estaran encaminades a minimitzar els possibles impactes ambientals especialment els que es refereixen a l'ús dels input, ús de materials reciclables i una adequada gestió de residus.  
2. Les pràctiques culturals estaran encaminades a respectar i preservar l'entorn natural de l'explotació, fomentant la biodiversitat de l'ecosistema.  
3. No s'utilitzaran organismes genèticament modificats ni derivats d'aquests, ni en el material vegetal ni en els productes aplicats.  
  
Article 5. Pràctiques de cultiu  
1. Preparació del sòl. Es realitzarà respectant al màxim l'estructura del sòl i amb aportació d'abonaments orgànics i inorgànics. La desinfecció del sòl serà mitjançant tractaments físics com la biosolarització. En parcel·les amb major nivell de patògens del sòl, i després de preceptiva avaluació per personal tècnic especialitzat, es permetrà utilitzar la desinfecció amb tractaments químics sota supervisió del personal tècnic competent.  
2. Sembra i trasplantament. En el cas de la sembra directa de gra es realitzarà entre finals de març i mitjans de maig. El trasplantament es realitza des de mitjans de febrer (protegit amb microtunel de manta tèrmica) fins a mitjans de maig. La sembra o trasplantament es realitzarà amb separació entre fileres d'1,20 metres (sistema barraca), i entre 1,5 i 2 metres en sistema tipus parral. Es deixaran entre plantes d'una mateixa línia una distància entre 50 cm i 70 cm. També es permetrà el trasplantament sobre substrats que permeten el desenvolupament adequat de les plantes.  
3. Asprada. S'utilitzaran canyes com a aspres a l'aire lliure per a aconseguir mitjançant la construcció d'un sistema tipus barraca o parral el desenvolupament vertical de les plantes. En hivernacle, el sistema d'asprada consistirà, en el seu cas, en la utilització de fils fixats o xarxes plàstiques a l'estructura de l'hivernacle.  
4. Fertilització. La nutrició de les plantes s'afavorirà preferentment per mitjà del manteniment de la fertilitat i l'activitat biològica del sòl. Es prioritzarà l'aportació d'abonaments orgànics enfront d'inorgànics, prestant especial atenció en les dosis per a evitar un excés d'abonat.  
  
5. Control d'adventícies. El control de males herbes es realitzarà preferentment amb mitjans mecànics, inclòs l'ús de plàstic. Alternativament s'empraran herbicides autoritzats en les dosis mínimes.  
6. Control de plagues i malalties. Es realitzarà preferentment amb mitjans biològics, culturals i físics, enfront dels mètodes químics. Les aplicacions de productes fitosanitaris quedaran registrades en el llibre de camp del titular de l'explotació.  
7. Reg. S'utilitzaran tècniques de reg que garantisquen la màxima eficiència en l'ús de l'aigua i l'optimització dels recursos hídrics.  
8. Poda. Les plantes seran podades i conduïdes a una o dues tiges (sistema de barraca) i d'una a tres (sistema parral), i com figura al punt anterior fixades o penjades de l'estructura de l'hivernacle mitjançant fils de ràfia o xarxes plàstiques.  
9. Recol·lecció. Es recol·lecten dos tipus de producte: baina amb gra tendre i gra sec sense baina. En el cas de recol·lecció de baines tendres, es recol·lectaran quan canvien de color, indicant que el gra ha arribat a la seua grandària definitiva. Les baines han d'estar senceres, sense trencaments ni podridures. La recol·lecció es durà a terme de manera manual i escalonada, evitant les hores de major insolació. Una vegada recol·lectat, el producte es col·locarà en caixes, sense manipular-lo una vegada depositat, prestant especial atenció a no remoure les baines per a evitar rascades i macadures. En el cas de la recol·lecció de gra sec, es realitza la recol·lecció de les baines seques i posteriorment es desgranen.  
10. Transport. El producte estarà protegit de la insolació directa i s'evitaran colps, macadures i aixafaments produïts per manipulacions inapropiades que repercuteixen negativament en la seua qualitat i conservació.  
  
Article 6. Envasament i comercialització  
1. Les tècniques utilitzades en la manipulació, envasament i paletització del garrofó valencià emparat per la marca de qualitat «CV» garantiran en tot moment la qualitat i seguretat alimentària del producte.  
  
2. La neteja de les baines tendres o llavors seques, prèvia a l'envasament, es realitzarà en sec, utilitzant un drap net. Posteriorment es realitza la selecció i empaquetatge de les baines tendres o llavors seques.  
3. Les caixes i recipients utilitzats es mantindran nets i s'emmagatzemaran de manera que s'evite la contaminació per plagues i malalties.  
  
4. Com a criteri general, els recipients, envasos i llocs d'emmagatzematge no alteraran la composició i característiques organolèptiques dels productes ni els transmetran substàncies tòxiques o que puguen contaminar o originar reaccions químiques perjudicials.  
5. Les condicions d'emmagatzematge evitaran les condensacions d'humitat i temperatures elevades. S'autoritza l'emmagatzematge del producte consistent en baines tendres en cambres frigorífiques durant un període màxim de deu dies. El producte consistent en llavors seques es conservarà en un lloc fresc i sec, i protegit de plagues, com el corc.  
  
6. L'envasament del producte emparat per la marca de qualitat «CV» es realitzarà en caixes o bosses, de fusta o cartó, o en malles de plàstic. A més, s'hauran de marcar amb les indicacions previstes en la norma general de comercialització recollida en la part A de l'annex I del Reglament d'execució (UE) núm. 543/2011 de la Comissió, de 7 de juny de 2011, pel qual s'estableixen disposicions d'aplicació del Reglament (CE) núm. 1234/2007 del Consell en els sectors de les fruites i hortalisses i de les fruites i hortalisses transformades, que són el nom i l'adreça física de l'envasador i/o expedidor i com a origen indicar Espanya.  
7. El procés de condicionament i envasament haurà de realitzar-se en els magatzems i instal·lacions dels operadors autoritzats per a l'ús de la marca de qualitat «CV» i inscrits en el corresponent registre de magatzems i instal·lacions de condicionament.  
8. El període de comercialització comprendrà des de juny fins a desembre. El producte emparat per la marca de qualitat «CV» estarà destinat per al consum en fresc en el cas de baines amb gra tendre i en el cas del gra recol·lectat i comercialitzat en sec per al seu consum després de rehidratat.  
  
Article 7. Etiquetatge  
1. En l'etiquetatge del garrofó valencià emparat per la marca de qualitat «CV» hauran de figurar les indicacions següents, a més de les exigides amb caràcter general per als aliments en el Reglament 1169/2011 del Parlament Europeu i del Consell, de 25 d'octubre de 2011, sobre informació alimentària facilitada al consumidor; en el Reial decret 126/2015, de 27 de febrer, pel qual s'aprova la norma general relativa a la informació alimentària dels aliments que es presenten sense envasar per a la venda al consumidor final i a les col·lectivitats, dels envasats en els llocs de venda a petició del comprador, i dels envasats pels titulars del comerç al detall, i en el Reglament d'Execució (UE) núm. 543/2011 de la Comissió, de 7 de juny de 2011, pel qual s'estableixen disposicions d'aplicació del Reglament (CE) núm. 1234/2007 del Consell en els sectors de les fruites i hortalisses i de les fruites i hortalisses transformades, i en altres disposicions de caràcter nacional que resulten d'aplicació:  
a) El nom del producte Garrofó Valencià.  
b) El distintiu de la marca de qualitat «CV» conforme a l'article huité del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris i/o la norma que el substituïsca.  
c) El nom i/o logotip de l'entitat gestora de l'ús i control de la marca «CV».  
2. Només eixiran al mercat com a garrofó valencià emparats per la marca de qualitat «CV», els productes que hagen superat tots els controls previstos en aquesta reglamentació tècnica i que, atés l'article 3 del Reglament núm. 543/2011, complisquen amb la norma general de comercialització recollida en la part A de l'annex I de l'esmentat reglament.  
  
  
CAPÍTOL III  
Règim de control  
  
Article 8. Control intern  
1. Els operadors que vulguen cultivar i/o condicionar producte amb l'objecte de la seua comercialització com a producte acollit a la marca de qualitat «CV» hauran d'estar inscrits en els registres corresponents creats a aquest efecte, i s'indicaran, a més, les parcel·les de l'explotació agrària dedicades al cultiu de garrofó valencià, amb referències SIGPAC, i la ubicació de les instal·lacions i magatzems on es condicione el producte.  
2. Els productors disposaran d'un quadern d'explotació, en el qual s'anotaran totes les operacions realitzades en les parcel·les inscrites, en el termini màxim de deu dies següents a la seua execució. Aquest quadern haurà d'estar sempre disponible per a la seua inspecció per l'entitat de control i contindrà, almenys, les dades següents:  
a) Fertilitzants i fitosanitaris aplicats: data, productes, quantitat i volum utilitzat.  
b) Aquells altres extrems exigits en aquesta reglamentació tècnica.  
  
3. Els operadors que realitzen la conservació i preparació del producte per a la seua comercialització hauran de:  
a) Disposar d'un quadern postcollita, en el qual s'anoten, en un termini màxim de 15 dies des de la seua pràctica, totes les operacions vinculades als processos de conservació, envasament i emmagatzematge exigits en aquesta reglamentació tècnica. El quadern postcollita haurà d'estar sempre disponible per a la seua inspecció per l'entitat de control.  
  
b) Tindre documentat i implantat un sistema que garantisca la traçabilitat del producte des de les parcel·les d'origen fins al magatzem o lloc d'envasament o confecció. Per a això es podran utilitzar albarans d'entrada, que seran signats per la persona que fa lliurament del producte i on constaran les dades següents: productor, producte, quantitat, parcel·la d'origen i data d'entrada.  
c) Disposar d'un registre d'incidències, on queden anotades les partides que no complisquen els requisits i que, per tant, no podran comercialitzar-se sota la marca de qualitat.  
4. Es conservarà adequadament i separadament tota la documentació relativa al manteniment de les instal·lacions i equips.  
5. Es prohibeix comercialitzar, com a productes emparats per aquesta norma, els procedents d'unitats de cultiu (conjunt formats per productor, parcel·la i material vegetal) en les quals no es complisquen les indicacions contingudes en aquesta reglamentació tècnica en tota la producció.  
6. Quan durant la realització dels controls interns (realitzats pels operadors) o externs (duts a terme per un organisme de control extern) es detecta l'incompliment d'alguna de les pràctiques establides en aquesta norma, s'haurà de deixar constància escrita de la desviació detectada i determinar-se les accions correctores que siguen procedents.  
  
  
Article 9. Control extern  
1. Els operadors autoritzats a utilitzar la marca de qualitat «CV» Garrofó Valencià seran responsables que la producció i l'ús d'aquesta siguen conformes amb el que es disposa en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, en la normativa que la desenvolupe i especialment en aquesta reglamentació tècnica.  
2. Els operadors autoritzats per a l'ús d'aquesta se sotmetran, a càrrec seu, a un sistema d'avaluació de conformitat, realitzat per un organisme de control extern.  
3. L'organisme de control extern comunicarà al servei competent en matèria de qualitat agroalimentària de la conselleria competent en matèria d'agricultura, en els terminis que es fixen per ella, els resultats dels controls realitzats als operadors alimentaris i productes d'aquests, tot això en funció del programa de control comunicat. Aquestes comunicacions recolliran, en el seu cas, les mesures correctores que els operadors alimentaris van proposar per a esmenar les no conformitats detectades per l'organisme de control i el grau de compliment i efectivitat de les mesures, i també qualsevol altra informació que estiga establida reglamentàriament.  
  
Article 10. Control oficial  
A l'empara del que es disposa en l'article 7 del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, el control oficial per a garantir el compliment de les característiques pròpies de la marca «CV Garrofó Valencià» descrites en aquesta norma serà competència del servei responsable en matèria de qualitat diferenciada de la conselleria competent en agricultura i es faran de conformitat amb el Reglament (UE) 2017/625 del Parlament Europeu i del Consell, de 15 de març de 2017, relatiu als controls i altres activitats oficials realitzats per a garantir l'aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris.


Còpia Permalink ELI